নিয়ামতপুরে ছাত্রলীগের দু’গ্রুপের সংঘর্ষ, আহত ৪
নওগাঁর নিয়ামতপুর উপজেলায় ছাত্রলীগের দু’গ্রুপের মধ্যে এক সংঘর্ষে চারজন আহত হয়েছেন। মঙ্গলবার দুপুরে উপজেলার কেন্দ্রীয় ঈদগাহ মাঠের কাছে এ ঘটনা ঘটে।







আহতদের নিয়ামতপুর উপজেলা স্বাস্থ্য কমপ্লেক্সে ও রাজশাহী মেডিকেল কলেজ হাসপাতালে ভর্তি করা হয়েছে। পুলিশ ঘটনাস্থল থেকে তিনজনকে আটক করেছে।




আহতরা হলেন উপজেলার খড়িকাডাংগার মনসুর আলীর ছেলে মজিদুল (২২), কুমারগাড়া গ্রামের শহিদুল ইসলামের ছেলে মাহফুজ (২০), দরগাপাড়া গ্রামের আবুল কালামের ছেলে রমজান আলী (২১) ও রামনগর গ্রামের শহিদুল ইসলামের ছেলে সজিব মাসুদ (১৯)। তাদের মধ্যে গুরুতর আহত মাহফুজকে রাজশাহী মেডিকেল কলেজ হাসপাতালে স্থানান্তর করা হয়েছে।
স্থানীয় সূত্র জানায়, ছাত্রলীগের একটি মিছিল নিয়ামতপুর কলেজ থেকে শুরু হয়ে তা উপজেলা পরিষদের দিকে যায়। পথে কেন্দ্রীয় ঈদগাহ মাঠের কাছে গেলে মিছিলের ওপর অপর গ্রুপ হামলা চালালে সংঘর্ষের ঘটনা ঘটে। পুলিশ ঘটনাস্থলে উপস্থিত হয়ে তিনজনকে আটক করে পরিস্থিতি নিয়ন্ত্রণে আনে।
উপজেলা ছাত্রলীগের আহবায়ক কমিটির সদস্য ও সাবেক দপ্তর সম্পাদক জাহিদ হাসান চৌধুরী রিপন জানান, বুধবার খাদ্যমন্ত্রী ও নওগাঁ-১ আসনের এমপি, জেলা আওয়ামী লীগের সাধারণ সম্পাদক সাধন চন্দ্র মজুমদার নিয়ামতপুরে আসছেন। এ জন্য ছাত্রলীগের নেতাকর্মীরা নিয়ামতপুর সরকারি কলেজ থেকে শুভেচ্ছা ও অভিনন্দন জানিয়ে একটি মিছিল নিয়ে উপজেলা সদরের দিকে যাচ্ছিল। কেন্দ্রীয় ঈদগাহ মাঠের কাছে রাহি মোস্তাকিম, নোমান, খোরশেদ, বিপ্লব ও হৃদয়ের নেতৃত্বে ২০-২৫ জনের একটি দল রড়, লাঠি নিয়ে মিছিলের ওপর হামলা করে।
তিনি জানান, এতে মজিদুল, মাহফুজ, রমজান ও সজিব মারাত্মকভাবে আহত হয়। তাদের নিয়ামতপুর উপজেলা স্বাস্থ্য কমপ্লেক্সে ভর্তি করা হয়েছে। তাদের মধ্যে মাহফুজকে রাজশাহী মেডিকেল কলেজ হাসপাতালে স্থানান্তর করা হয়েছে।
এ ঘটনায় নিয়ামতপুর থানার ওসি তোরিকুল ইসলাম বলেন, ছাত্রলীগের দু’গ্রুপের সংঘর্ষে চারজন আহত হয়েছেন। তাদের মধ্যে একজনকে রাজশাহী পাঠানো হয়েছে। পরিস্থিতি শান্ত করতে এবং জিজ্ঞাসাবাদের জন্য ঘটনাস্থল থেকে তিনজনকে আটক করা হয়েছে।

নওগাঁর নিয়ামতপুর উপজেলায় ছাত্রলীগের দু’গ্রুপের মধ্যে এক সংঘর্ষে চারজন আহত হয়েছেন। মঙ্গলবার দুপুরে উপজেলার কেন্দ্রীয় ঈদগাহ মাঠের কাছে এ ঘটনা ঘটে।